ประกาศคณะกรรมการกำกับหลักทรัพย์และตลาดหลักทรัพย์ที่ กธ. ๓๕/๒๕๖๓เรื่อง หลักเกณฑ์เงื่อนไข และวิธีการในการมอบหมายให้บุคคลอื่นเป็นผู้รับดำเนินการในงานที่เกี่ยวข้องกับการประกอบธุรกิจสินทรัพย์ดิจิทัล[๑] อาศัยอำนาจตามความในมาตรา๑๐ (๑) และมาตรา ๓๐ แห่งพระราชกำหนดการประกอบธุรกิจสินทรัพย์ดิจิทัล พ.ศ. ๒๕๖๑ คณะกรรมการก.ล.ต. ออกประกาศไว้ ดังต่อไปนี้ข้อ๑ ประกาศนี้ให้ใช้บังคับตั้งแต่วันที่๑ มกราคม พ.ศ. ๒๕๖๕ เป็นต้นไปข้อ๒ ในประกาศนี้งานที่เกี่ยวข้องกับการประกอบธุรกิจหมายความว่า งานที่เป็นการประกอบธุรกิจสินทรัพย์ดิจิทัล หรืองานที่เกี่ยวข้องโดยตรงกับการประกอบธุรกิจสินทรัพย์ดิจิทัลผู้ประกอบธุรกิจหมายความว่า ผู้ได้รับใบอนุญาตประกอบธุรกิจสินทรัพย์ดิจิทัลประเภทใดประเภทหนึ่งหรือหลายประเภทดังต่อไปนี้ (๑)การเป็นศูนย์ซื้อขายคริปโทเคอร์เรนซี(๒)การเป็นศูนย์ซื้อขายโทเคนดิจิทัล(๓)การเป็นนายหน้าซื้อขายคริปโทเคอร์เรนซี(๔)การเป็นนายหน้าซื้อขายโทเคนดิจิทัล(๕)การเป็นผู้ค้าคริปโทเคอร์เรนซี(๖)การเป็นผู้ค้าโทเคนดิจิทัล (๗)การเป็นผู้จัดการเงินทุนคริปโทเคอร์เรนซี(๘)การเป็นผู้จัดการเงินทุนโทเคนดิจิทัล(๙)การเป็นที่ปรึกษาคริปโทเคอร์เรนซี(๑๐)การเป็นที่ปรึกษาโทเคนดิจิทัลคณะกรรมการของผู้ประกอบธุรกิจหมายความว่า คณะกรรมการของผู้ประกอบธุรกิจหรือคณะกรรมการที่ได้รับมอบหมายจากคณะกรรมการของผู้ประกอบธุรกิจผู้บริหารหมายความว่า ผู้จัดการ รองผู้จัดการ ผู้ช่วยผู้จัดการ ผู้อำนวยการฝ่าย หรือผู้ดำรงตำแหน่งเทียบเท่าตำแหน่งดังกล่าวที่เรียกชื่ออย่างอื่นที่ทำหน้าที่รับผิดชอบงานที่เกี่ยวกับการบริหารกำหนด ควบคุมและกำกับดูแลนโยบายของผู้ประกอบธุรกิจ งานที่เกี่ยวกับการติดต่อและให้บริการลูกค้างานที่เกี่ยวกับการจัดการระบบเทคโนโลยีสารสนเทศ งานที่เกี่ยวกับการคัดเลือกสินทรัพย์ดิจิทัลที่จะนำมาให้บริการและงานที่เกี่ยวกับการบริหารจัดการเงินลงทุนเพื่อแสวงหาประโยชน์ในสินทรัพย์ดิจิทัลเพื่อลูกค้าทั้งนี้ ตามประกาศคณะกรรมการกำกับหลักทรัพย์และตลาดหลักทรัพย์ว่าด้วยการกำหนดลักษณะต้องห้ามของกรรมการและผู้บริหารของผู้ประกอบธุรกิจสินทรัพย์ดิจิทัลลูกค้าหมายความว่า ผู้ใช้บริการของผู้ประกอบธุรกิจงานที่มีผู้ให้บริการแบบรวมศูนย์ (central utility function) หมายความว่า งานที่เกี่ยวข้องกับการประกอบธุรกิจสินทรัพย์ดิจิทัลซึ่งหากผู้ให้บริการหยุดให้บริการไม่สามารถดำเนินการต่อไปได้ หรือไม่สามารถให้บริการได้อย่างเหมาะสม อาจก่อให้เกิดผลกระทบต่อธุรกิจสินทรัพย์ดิจิทัลโดยรวมเนื่องจากมีผู้ให้บริการจำนวนน้อยรายหรืออาจไม่สามารถหาผู้ให้บริการรายอื่นมาให้บริการแทนได้ในทันทีบริษัทในเครือหมายความว่า บริษัทที่มีความสัมพันธ์ในลักษณะใดลักษณะหนึ่ง ดังต่อไปนี้(๑) บริษัทที่มีความเกี่ยวข้องกับผู้ประกอบธุรกิจ โดยมีโครงสร้างการถือหุ้นระหว่างกันไม่ว่าโดยทางตรงหรือทางอ้อมเกินกว่าร้อยละ๕๐ ของจำนวนหุ้นที่จำหน่ายได้แล้วทั้งหมดของบริษัทนั้น(๒)บริษัทที่มีความเกี่ยวข้องกับผู้ประกอบธุรกิจด้วยการมีอำนาจควบคุมระหว่างกัน(๓)บริษัทที่มีผู้มีอำนาจควบคุมกิจการเป็นบุคคลเดียวกับผู้มีอำนาจควบคุมกิจการของผู้ประกอบธุรกิจอำนาจควบคุมกิจการหมายความว่า อำนาจควบคุมกิจการตามบทนิยามคำว่า อำนาจควบคุมกิจการที่กำหนดในมาตรา ๘๙/๑ แห่งพระราชบัญญัติหลักทรัพย์และตลาดหลักทรัพย์ พ.ศ. ๒๕๓๕ข้อ๓ เพื่อประโยชน์ในการปฏิบัติตามประกาศนี้สำนักงาน ก.ล.ต. อาจดำเนินการ ดังต่อไปนี้(๑)กำหนดแนวทาง (guideline)การปฏิบัติในรายละเอียดของข้อกำหนดตามประกาศนี้ เพื่อเป็นการให้แนวทางปฏิบัติที่ถือว่าเหมาะสมและสอดคล้องตามประกาศนี้และหากผู้ประกอบธุรกิจปฏิบัติตามแนวทางดังกล่าวแล้วให้ถือว่าผู้ประกอบธุรกิจมีการปฏิบัติตามข้อกำหนดในประกาศนี้(๒)ในกรณีที่ปรากฏต่อสำนักงาน ก.ล.ต. ว่าผู้ประกอบธุรกิจฝ่าฝืนหรือไม่ปฏิบัติตามข้อกำหนดในประกาศนี้ หรือผู้รับดำเนินการไม่สามารถดำรงคุณสมบัติหรือมีลักษณะต้องห้ามหรือไม่มีความเหมาะสมที่จะเป็นผู้รับดำเนินการ ตามข้อกำหนดในประกาศนี้ ให้สำนักงานก.ล.ต. มีอำนาจสั่งให้ผู้ประกอบธุรกิจรายนั้นแก้ไข กระทำการ หรืองดเว้นกระทำการใดๆ เพื่อให้เป็นไปตามประกาศนี้หรือข้อกำหนดที่สำนักงาน ก.ล.ต. ออกโดยอาศัยอำนาจตามประกาศนี้หรือสั่งระงับการมอบหมายให้บุคคลอื่นเป็นผู้รับดำเนินการข้อ๔ ประกาศนี้ไม่ใช้บังคับกับการมอบหมายให้บุคคลอื่นเป็นผู้รับดำเนินการในงานที่เกี่ยวข้องกับการประกอบธุรกิจสินทรัพย์ดิจิทัลในเรื่องที่มีข้อกำหนดไว้เป็นการเฉพาะตามประกาศอื่นอยู่แล้วข้อ ๕ ผู้ประกอบธุรกิจจะมอบหมายงานที่เกี่ยวข้องกับการประกอบธุรกิจให้บุคคลอื่นเป็นผู้รับดำเนินการได้ต่อเมื่อผู้ประกอบธุรกิจปฏิบัติตามหลักเกณฑ์ที่กำหนดไว้ในประกาศนี้ข้อ๖ ในการมอบหมายให้บุคคลอื่นเป็นผู้รับดำเนินการในงานที่เกี่ยวข้องกับการประกอบธุรกิจสินทรัพย์ดิจิทัลให้ผู้ประกอบธุรกิจปฏิบัติตามหลักเกณฑ์ ดังต่อไปนี้(๑) มีนโยบาย มาตรการ และวิธีปฏิบัติในการมอบหมายให้บุคคลอื่นเป็นผู้รับดำเนินการตามที่กำหนดในหมวด๑(๒)มีการมอบหมายงานตามหลักเกณฑ์ที่กำหนดในหมวด ๒(๓)ปฏิบัติตามเงื่อนไขที่กำหนดในหมวด ๓ หมวด ๑นโยบาย มาตรการ และวิธีปฏิบัติในการมอบหมายให้บุคคลอื่นเป็นผู้รับดำเนินการ ข้อ ๗ ผู้ประกอบธุรกิจต้องกำหนดนโยบายมาตรการ และวิธีปฏิบัติในการมอบหมายให้บุคคลอื่นเป็นผู้รับดำเนินการในงานที่เกี่ยวข้องกับการประกอบธุรกิจสินทรัพย์ดิจิทัลตามหลักเกณฑ์ดังต่อไปนี้ทั้งนี้ ผู้ประกอบธุรกิจต้องปฏิบัติและดูแลให้บุคลากรของตนปฏิบัติตามหลักเกณฑ์ดังกล่าวด้วย(๑)กำหนดนโยบายในเรื่องดังกล่าวเป็นลายลักษณ์อักษรซึ่งได้รับความเห็นชอบจากคณะกรรมการของผู้ประกอบธุรกิจโดยนโยบายดังกล่าวต้องมีรายละเอียดอย่างน้อยตามที่กำหนดในข้อ ๘ พร้อมทั้งต้องมีการพิจารณาทบทวนความมีประสิทธิภาพและความเหมาะสมอย่างน้อยปีละ๑ ครั้ง หรือในทันทีเมื่อมีเหตุการณ์ใด ๆ ที่อาจส่งผลกระทบต่อการประกอบธุรกิจอย่างมีนัยสำคัญ(๒) กำหนดมาตรการรองรับที่ทำให้สามารถประกอบธุรกิจได้อย่างต่อเนื่องในกรณีที่ผู้รับดำเนินการไม่สามารถดำเนินงานต่อไปได้(๓) กำหนดมาตรการป้องกันความขัดแย้งทางผลประโยชน์ที่เกี่ยวข้องกับการมอบหมายให้บุคคลอื่นเป็นผู้รับดำเนินการในงานที่เกี่ยวข้องกับการประกอบธุรกิจสินทรัพย์ดิจิทัล(๔)กำหนดมาตรการตรวจสอบดูแลให้ผู้รับดำเนินการปฏิบัติตามหลักเกณฑ์การปฏิบัติงานที่คณะกรรมการก.ล.ต. หรือสำนักงาน ก.ล.ต. กำหนดเกี่ยวกับงานที่รับดำเนินการ รวมทั้งระเบียบวิธีปฏิบัติที่ผู้ประกอบธุรกิจกำหนดขึ้นเพื่อให้เป็นไปตามหลักเกณฑ์ดังกล่าวโดยอย่างน้อยต้องสามารถควบคุมให้ผู้รับดำเนินการไม่มีลักษณะที่จะทำให้มีเหตุอันควรเชื่อได้ว่ามีข้อบกพร่องหรือมีความไม่เหมาะสมเกี่ยวกับการควบคุมและการปฏิบัติงานอันดีของธุรกิจ(๕)จัดให้มีทรัพยากรที่จำเป็นและบุคลากรที่มีความเชี่ยวชาญในจำนวนที่เพียงพอ เพื่อให้สามารถควบคุมดูแลการดำเนินงานของผู้รับดำเนินการและบริหารความเสี่ยงได้อย่างมีประสิทธิภาพ(๖) พิจารณาคัดเลือกผู้รับดำเนินการด้วยความรอบคอบและระมัดระวังเยี่ยงผู้ประกอบวิชาชีพข้อ๘ นโยบายในการมอบหมายให้บุคคลอื่นเป็นผู้รับดำเนินการตามข้อ๗ (๑) ต้องระบุรายละเอียดและเป็นไปตามหลักเกณฑ์ ดังต่อไปนี้(๑)ขอบเขตและลักษณะงานที่จะให้ดำเนินการ(๒) หลักเกณฑ์การคัดเลือกผู้รับดำเนินการซึ่งมีรายละเอียดของแนวทางการพิจารณาในเรื่องดังนี้(ก)ฐานะทางการเงิน ซึ่งต้องกำหนดในลักษณะที่จะทำให้สามารถกลั่นกรองหรือคัดเลือกผู้รับดำเนินการที่ไม่มีเหตุอันควรเชื่อได้ว่ามีฐานะทางการเงินที่อาจก่อให้เกิดความเสียหายหรือมีพฤติการณ์อื่นที่แสดงให้เห็นได้ว่าอยู่ในระหว่างประสบปัญหาทางการเงิน(ข)ความสามารถและความพร้อมในการปฏิบัติงาน ซึ่งต้องกำหนดในลักษณะที่จะทำให้สามารถกลั่นกรองหรือคัดเลือกผู้รับดำเนินการที่มีระบบงานในการดำเนินการที่เพียงพอและมีประสิทธิภาพ(ค)ความเชี่ยวชาญ ประสบการณ์ และชื่อเสียงในทางธุรกิจ(ง)ความพร้อมของผู้รับดำเนินการในกรณีที่รับดำเนินการให้ผู้ประกอบธุรกิจหลายราย(จ)ประวัติการถูกร้องเรียนหรือถูกฟ้องร้องดำเนินคดีในเรื่องที่เกี่ยวกับงานที่จะให้ดำเนินการ(ฉ)ความเกี่ยวข้องกับกรรมการหรือผู้บริหารของผู้ประกอบธุรกิจ(ช) ในกรณีที่ผู้รับดำเนินการอยู่ในต่างประเทศ ต้องพิจารณาถึงการเปลี่ยนแปลงหรือความไม่แน่นอนทางเศรษฐกิจการเมือง สังคม และกฎหมายของประเทศของผู้รับดำเนินการ ตลอดจนความซับซ้อนในการบริหารความต่อเนื่องทางธุรกิจที่อยู่ในต่างประเทศของผู้รับดำเนินการด้วย(๓)หลักเกณฑ์การทบทวนและการเปลี่ยนตัวผู้รับดำเนินการ(๔)แนวทางการพิจารณาในกรณีที่ผู้รับดำเนินการจะให้บุคคลอื่นรับดำเนินการช่วง ซึ่งครอบคลุมถึงเรื่องดังนี้ (ก)กรณีที่เป็นการมอบหมายงานจัดการเงินทุนในสินทรัพย์ดิจิทัล หรืองานบริหารความเสี่ยงในการลงทุนดังกล่าวไม่ว่าจะเป็นงานที่มีผู้ให้บริการแบบรวมศูนย์หรือไม่และไม่ว่าในทอดใด ต้องมีขั้นตอนการขออนุมัติจากคณะกรรมการของผู้ประกอบธุรกิจเป็นรายกรณีทุกครั้งก่อนดำเนินการดังกล่าวและต้องดำเนินการให้บุคคลอื่นที่รับดำเนินการช่วงเป็นบุคคลตามข้อ ๑๑ ข้อ ๑๕ หรือข้อ๑๖ แล้วแต่กรณี (ข)กรณีที่เป็นการมอบหมายงานที่มิใช่งานจัดการเงินทุนในสินทรัพย์ดิจิทัล หรืองานบริหารความเสี่ยงในการลงทุนดังกล่าวต้องดำเนินการ ดังนี้๑.หากเป็นงานที่มีผู้ให้บริการแบบรวมศูนย์ ต้องกำหนดให้บุคคลที่รับดำเนินการช่วงไม่ว่าในทอดใดเป็นบุคคลที่ได้รับความเห็นชอบจากสำนักงาน ก.ล.ต. ตามข้อ ๑๑ ๒.หากเป็นงานที่มิใช่งานที่มีผู้ให้บริการแบบรวมศูนย์ ต้องมีขั้นตอนการขออนุมัติจากผู้ประกอบธุรกิจเป็นรายกรณีทุกครั้งก่อนดำเนินการดังกล่าว(๕)แนวทางการประเมินความเสี่ยงที่เหมาะสมตามระดับความสำคัญของงานที่ให้ดำเนินการ (๖) ระบบรักษาความปลอดภัยของผู้รับดำเนินการในการดูแลรักษาข้อมูลของผู้ประกอบธุรกิจและลูกค้าข้อ ๙ ในกรณีที่ผู้ประกอบธุรกิจมีการมอบหมายงานจัดการเงินทุนในสินทรัพย์ดิจิทัล และงานบริหารความเสี่ยงในการลงทุนดังกล่าวให้บุคคลเดียวกันเป็นผู้รับดำเนินการผู้ประกอบธุรกิจต้องกำหนดมาตรการป้องกันความขัดแย้งทางผลประโยชน์ตามข้อ ๗ (๓) ที่ครอบคลุมถึงการแยกส่วนการปฏิบัติงานและโครงสร้างการบริหารจัดการรวมทั้งระบบงานและมาตรการอื่นใดเพื่อป้องกันความขัดแย้งทางผลประโยชน์ที่จะเกิดขึ้นหมวด ๒หลักเกณฑ์การมอบหมายงาน ข้อ๑๐ ในการมอบหมายงานที่เกี่ยวข้องกับการประกอบธุรกิจสินทรัพย์ดิจิทัลให้บุคคลอื่นเป็นผู้รับดำเนินการผู้ประกอบธุรกิจต้องปฏิบัติตามหลักเกณฑ์การมอบหมายงานในหมวดนี้ ทั้งนี้ ต้องดำเนินการด้วยความสมเหตุสมผลและไม่มีผลเสมือนเป็นการไม่ประกอบธุรกิจรวมทั้งต้องเป็นไปตามหลักการในการมอบหมายงานดังต่อไปนี้ ไม่ว่าจะมีการมอบหมายกี่ทอดก็ตาม(๑)มีหน้าที่และความรับผิดชอบต่อลูกค้าและดำเนินการเพื่อประโยชน์สูงสุดของลูกค้าเป็นสำคัญ(๒)ดำเนินการโดยไม่เป็นอุปสรรคต่อการปฏิบัติตามกฎหมายหรือหลักเกณฑ์ที่เกี่ยวข้องของทางการหรือทำให้ประสิทธิภาพในการกำกับดูแลของผู้ประกอบธุรกิจและสำนักงานก.ล.ต. ลดลงส่วนที่ ๑การมอบหมายงานที่มีผู้ให้บริการแบบรวมศูนย์ ข้อ๑๑ ในการมอบหมายงานที่มีผู้ให้บริการแบบรวมศูนย์ผู้ประกอบธุรกิจต้องมอบหมายให้บุคคลที่ได้รับความเห็นชอบจากสำนักงาน ก.ล.ต. เป็นผู้รับดำเนินการเท่านั้นทั้งนี้ ตามหลักเกณฑ์ เงื่อนไข และวิธีการที่สำนักงานก.ล.ต. ประกาศกำหนด ในกรณีที่การมอบหมายงานตามวรรคหนึ่งเป็นงานจัดการเงินทุนในสินทรัพย์ดิจิทัลบุคคลที่ได้รับความเห็นชอบดังกล่าวต้องเป็นบุคคลตามข้อ๑๕ หรือข้อ ๑๖ แล้วแต่กรณี ข้อ๑๒ มิให้นำความในข้อ ๗ (๒) และ (๔) ข้อ ๘ (๒) ข้อ ๑๘ (๑) (ข) และข้อ ๒๐ (๑)มาใช้บังคับกับผู้ประกอบธุรกิจที่มีการมอบหมายงานที่มีผู้ให้บริการแบบรวมศูนย์ให้กับบุคคลที่ได้รับความเห็นชอบจากสำนักงานก.ล.ต. ส่วนที่ ๒การมอบหมายงานที่มิใช่งานที่มีผู้ให้บริการแบบรวมศูนย์ ข้อ๑๓ ในการมอบหมายงานที่มิใช่งานที่มีผู้ให้บริการแบบรวมศูนย์ให้ผู้ประกอบธุรกิจพิจารณาคัดเลือกผู้รับดำเนินการที่มีคุณสมบัติและไม่มีลักษณะต้องห้ามดังต่อไปนี้(๑)มีความพร้อมในด้านบุคลากรและระบบงานในการดำเนินงานอย่างเพียงพอที่จะทำให้งานของผู้ประกอบธุรกิจเป็นไปตามหลักเกณฑ์การปฏิบัติงานที่คณะกรรมการก.ล.ต. หรือสำนักงาน ก.ล.ต. กำหนดเกี่ยวกับงานที่รับดำเนินการ รวมทั้งระเบียบวิธีปฏิบัติที่ผู้ประกอบธุรกิจกำหนดขึ้นเพื่อให้เป็นไปตามหลักเกณฑ์ดังกล่าว โดยต้องมีระบบที่เพียงพอและมีประสิทธิภาพอย่างน้อยดังต่อไปนี้(ก)ระบบการบริหารความเสี่ยง(ข)ระบบการควบคุมภายใน(ค)ระบบการรักษาความปลอดภัยของข้อมูลเพื่อป้องกันมิให้บุคคลที่ไม่มีอำนาจหน้าที่เกี่ยวข้องล่วงรู้ หรือแก้ไขเปลี่ยนแปลงข้อมูล รวมทั้งเพื่อป้องกันการล่วงรู้ข้อมูลอันมิพึงเปิดเผยระหว่างหน่วยงานและบุคลากร(ง)ระบบการรองรับเหตุฉุกเฉินในกรณีต่าง ๆ ซึ่งมีการกำหนดขั้นตอนและผู้รับผิดชอบในแต่ละกรณีไว้อย่างชัดเจน(๒)ไม่มีเหตุอันควรเชื่อได้ว่ามีฐานะทางการเงินที่อาจก่อให้เกิดความเสียหาย หรือมีพฤติการณ์อื่นที่แสดงให้เห็นว่าอยู่ในระหว่างประสบปัญหาทางการเงิน(๓)ไม่มีเหตุอันควรเชื่อได้ว่ามีข้อบกพร่องหรือมีความไม่เหมาะสมเกี่ยวกับการควบคุมและการปฏิบัติงานอันดีของธุรกิจข้อ๑๔ ในการมอบหมายงานจัดการเงินทุนในสินทรัพย์ดิจิทัลผู้ประกอบธุรกิจต้องรายงานการควบคุมดูแลผู้รับดำเนินการที่ผ่านการพิจารณาจากคณะกรรมการของผู้ประกอบธุรกิจแล้วให้สำนักงาน ก.ล.ต. ทราบอย่างน้อยปีละ ๑ ครั้ง ข้อ๑๕ ในการมอบหมายงานจัดการเงินทุนในสินทรัพย์ดิจิทัลผู้รับดำเนินการต้องเป็นผู้ประกอบธุรกิจสินทรัพย์ดิจิทัลประเภทผู้จัดการเงินทุนคริปโทเคอร์เรนซีหรือผู้จัดการเงินทุนโทเคนดิจิทัลแล้วแต่กรณี และต้องได้รับความยินยอมเป็นลายลักษณ์อักษรจากลูกค้าที่มอบหมายให้จัดการเงินทุนในสินทรัพย์ดิจิทัลก่อนข้อ๑๖ ในการมอบหมายงานจัดการเงินทุนในสินทรัพย์ดิจิทัล ให้แก่ผู้รับดำเนินการต่างประเทศผู้รับดำเนินการดังกล่าวต้องมีลักษณะดังต่อไปนี้อย่างครบถ้วน(๑)สามารถประกอบธุรกิจจัดการเงินทุนในสินทรัพย์ดิจิทัลได้โดยชอบด้วยกฎหมายของประเทศที่บุคคลดังกล่าวประกอบธุรกิจอยู่(๒) อยู่ภายใต้การกำกับดูแลของหน่วยงานกำกับดูแลที่เป็นสมาชิกของInternational Organization of Securities Commissions (IOSCO)โดยหน่วยงานดังกล่าวต้องเป็นพหุภาคีประเภท Signatory A ใน Multilateral Memorandum of Understanding Concerning Consultationand Cooperationand the Exchange of Information (MMOU) และหน่วยงานกำกับดูแลดังกล่าวตั้งอยู่ในประเทศที่มีมาตรการกำกับดูแลการจัดการลงทุนที่สำนักงานก.ล.ต. ยอมรับในกรณีที่ผู้รับดำเนินการต่างประเทศอยู่ภายใต้การกำกับดูแลของหน่วยงานกำกับดูแลตามวรรคหนึ่ง(๒) แต่หน่วยงานกำกับดูแลดังกล่าวมิได้ตั้งอยู่ในประเทศที่มีมาตรการกำกับดูแลการจัดการลงทุนที่สำนักงานก.ล.ต. ยอมรับ ผู้ประกอบธุรกิจต้องได้รับอนุญาตในการมอบหมายงานให้แก่ผู้รับดำเนินการดังกล่าวจากสำนักงานก.ล.ต. ก่อนการมอบหมายงาน โดยให้ผู้ประกอบธุรกิจยื่นคำขออนุญาตต่อสำนักงาน ก.ล.ต. พร้อมเอกสารหลักฐานตามที่ระบุในคู่มือสำหรับประชาชนทั้งนี้ สำนักงาน ก.ล.ต. จะพิจารณาคำขออนุญาตให้แล้วเสร็จภายใน๓๐ วันนับแต่วันที่สำนักงาน ก.ล.ต. ได้รับคำขออนุญาตและเอกสารหลักฐานประกอบคำขออนุญาตที่ถูกต้องครบถ้วนตามคู่มือสำหรับประชาชนข้อ๑๗ ในการมอบหมายงานที่มิใช่งานที่มีผู้ให้บริการแบบรวมศูนย์ผู้ประกอบธุรกิจต้องกำกับดูแลการมอบหมายงานอย่างน้อยในเรื่อง ดังต่อไปนี้(๑)จัดให้มีการติดตามและทบทวนความเหมาะสมของการดำเนินการของผู้รับดำเนินการเป็นประจำ โดยอย่างน้อยต้องทบทวนทันทีเมื่อมีเหตุการณ์ใดๆ ซึ่งอาจส่งผลกระทบต่อหลักเกณฑ์ที่กำหนดในประกาศนี้ หรือคุณสมบัติหรือลักษณะต้องห้ามของผู้รับดำเนินการในกรณีที่ปรากฏว่าผู้รับดำเนินการขาดคุณสมบัติมีลักษณะต้องห้าม หรือไม่มีความเหมาะสมที่จะเป็นผู้รับดำเนินการอีกต่อไป ต้องเปลี่ยนตัวผู้รับดำเนินการหรือดำเนินการอื่นใดตามความเหมาะสมโดยคำนึงถึงผลประโยชน์ของลูกค้าเป็นสำคัญเพื่อให้ผู้รับดำเนินการปฏิบัติให้เป็นไปตามประกาศนี้หรือข้อกำหนดที่สำนักงานก.ล.ต. ออกโดยอาศัยอำนาจตามประกาศนี้(๒)จัดทำสรุปการให้บุคคลอื่นเป็นผู้รับดำเนินการในงานที่เกี่ยวข้องกับการประกอบธุรกิจให้ครบถ้วนและเป็นปัจจุบันเสนอต่อผู้บริหารที่รับผิดชอบสูงสุดในการดำเนินงานของผู้ประกอบธุรกิจ(๓)จัดเก็บเอกสารหลักฐานที่เกี่ยวข้องกับการให้บุคคลอื่นเป็นผู้รับดำเนินการในงานที่เกี่ยวข้องกับการประกอบธุรกิจไว้ให้ครบถ้วนและเป็นปัจจุบันโดยต้องจัดเก็บในลักษณะที่พร้อมให้สำนักงาน ก.ล.ต. เรียกดูหรือตรวจสอบได้โดยไม่ชักช้า(๔)จัดให้สำนักงาน ก.ล.ต. เข้าตรวจสอบการปฏิบัติงานของผู้รับดำเนินการได้ เมื่อสำนักงานก.ล.ต. ร้องขอหมวด ๓เงื่อนไขที่ต้องปฏิบัติในการมอบหมายงาน ข้อ๑๘ ผู้ประกอบธุรกิจต้องจัดให้มีการทำสัญญามอบหมายให้บุคคลอื่นเป็นผู้รับดำเนินการในงานที่เกี่ยวข้องกับการประกอบธุรกิจเป็นลายลักษณ์อักษรโดยสัญญาดังกล่าวต้องมีสาระสำคัญอย่างน้อยในเรื่อง ดังต่อไปนี้(๑)หน้าที่และความรับผิดชอบของผู้รับดำเนินการ โดยต้องระบุรายละเอียดอย่างน้อยในเรื่องดังนี้(ก)ความรับผิดต่อผู้ประกอบธุรกิจอันเนื่องมาจากการกระทำหรือการละเลยการปฏิบัติหน้าที่โดยจงใจหรือประมาทเลินเล่อของผู้รับดำเนินการ(ข)มาตรการที่สามารถรองรับการประกอบธุรกิจได้อย่างต่อเนื่องของผู้รับดำเนินการ ซึ่งต้องครอบคลุมถึงงานที่รับดำเนินการให้ผู้ประกอบธุรกิจ(ค) การรักษาความปลอดภัยของข้อมูล การรักษาความลับ และความเป็นส่วนตัวของข้อมูลของผู้ประกอบธุรกิจและข้อมูลของลูกค้า (ง)การกำหนดให้ผู้รับดำเนินการต้องปฏิบัติตามหลักเกณฑ์การปฏิบัติงานที่คณะกรรมการก.ล.ต. หรือสำนักงาน ก.ล.ต. กำหนดเกี่ยวกับงานที่ได้รับดำเนินการ รวมทั้งระเบียบวิธีปฏิบัติที่ผู้ประกอบธุรกิจกำหนดขึ้นเพื่อให้เป็นไปตามหลักเกณฑ์ดังกล่าว(๒)ให้ผู้รับดำเนินการยินยอมให้สำนักงาน ก.ล.ต. เข้าตรวจสอบการปฏิบัติงานของผู้รับดำเนินการเรียกดู หรือตรวจสอบเอกสารหลักฐานที่เกี่ยวข้องได้(๓)เหตุ เงื่อนไข และวิธีการ ในการเลิกสัญญาหรือระงับการดำเนินการ(๔)ค่าตอบแทนและค่าใช้จ่ายที่มีการเรียกเก็บในกรณีที่ผู้รับดำเนินการมอบหมายให้บุคคลอื่นเป็นผู้รับดำเนินการช่วงผู้ประกอบธุรกิจต้องดำเนินการให้ผู้รับดำเนินการจัดให้มีข้อสัญญาซึ่งมีรายละเอียดตามที่กำหนดในวรรคหนึ่งด้วยทั้งนี้ ไม่ว่าจะมีการมอบหมายงานกันกี่ทอดก็ตามข้อ ๑๙ ในกรณีที่ผู้ประกอบธุรกิจมอบหมายงานที่เกี่ยวข้องกับการจัดการเงินทุนในสินทรัพย์ดิจิทัลสัญญาตามข้อ ๑๘ ต้องมีสาระสำคัญในเรื่องดังต่อไปนี้เพิ่มเติมด้วย(๑)ผู้ประกอบธุรกิจสามารถสั่งการและกำหนดแนวทางการดำเนินการแก่ผู้รับดำเนินการในเรื่องที่เกี่ยวข้องกับงานที่มอบหมาย(๒)ผู้ประกอบธุรกิจสามารถเข้าตรวจสอบการดำเนินงานที่มอบหมายของผู้รับดำเนินการ เรียกดูหรือเข้าถึงข้อมูลที่เกี่ยวข้องกับงานที่มอบหมาย(๓) ในกรณีที่มีการเปลี่ยนแปลงของผู้รับดำเนินการที่อาจทำให้การมอบหมายงานไม่เป็นไปตามนโยบายการให้บุคคลอื่นเป็นผู้รับดำเนินการตามข้อ๗ (๑) และข้อ ๘ หรืออาจมีผลกระทบอย่างมีนัยสำคัญต่อความสามารถหรือความมีประสิทธิภาพในการปฏิบัติงานตามที่ได้รับมอบหมายหรือการปฏิบัติตามหลักเกณฑ์การปฏิบัติงานที่คณะกรรมการก.ล.ต. หรือสำนักงาน ก.ล.ต. กำหนดเกี่ยวกับงานที่รับดำเนินการ รวมทั้งระเบียบวิธีปฏิบัติที่ผู้ประกอบธุรกิจกำหนดขึ้นเพื่อให้เป็นไปตามหลักเกณฑ์ดังกล่าวให้ผู้รับดำเนินการรายงานการเปลี่ยนแปลงดังกล่าวต่อผู้ประกอบธุรกิจโดยไม่ชักช้า(๔)ในกรณีที่การมอบหมายงานที่เกี่ยวข้องกับการจัดการเงินทุนในสินทรัพย์ดิจิทัลดังกล่าวเป็นงานจัดการเงินทุนในสินทรัพย์ดิจิทัลหรืองานบริหารความเสี่ยงในการลงทุนให้ผู้ประกอบธุรกิจกำหนดหน้าที่และความรับผิดชอบของผู้รับดำเนินการ ดังนี้(ก)การกำหนดมาตรการที่สามารถรองรับการประกอบธุรกิจได้อย่างต่อเนื่องตามข้อ ๑๘ (๑) (ข)ให้ครอบคลุมถึงการจัดให้มีศูนย์ปฏิบัติงานสำรอง (alternate site) และจัดให้มีการทดสอบความพร้อมของศูนย์ปฏิบัติงานสำรองดังกล่าวอย่างสม่ำเสมอ(ข)ในกรณีที่ผู้รับดำเนินการประสงค์จะมอบหมายให้บุคคลอื่นเป็นผู้รับดำเนินการช่วงไม่ว่าในทอดใด ผู้รับดำเนินการต้องได้รับความยินยอมเป็นลายลักษณ์อักษรจากผู้ประกอบธุรกิจก่อนดำเนินการข้อ๒๐ ในกรณีที่บริษัทในเครือของผู้ประกอบธุรกิจเป็นผู้ทำสัญญามอบหมายงานกับผู้รับดำเนินการเพื่อประโยชน์ของผู้ประกอบธุรกิจผู้ประกอบธุรกิจต้องมั่นใจได้ว่าสัญญาดังกล่าวจะรองรับสิทธิหน้าที่ และความรับผิดชอบที่ผู้รับดำเนินการมีต่อผู้ประกอบธุรกิจเช่นเดียวกับกรณีที่ผู้ประกอบธุรกิจเป็นผู้ทำสัญญาด้วยตนเอง และผู้ประกอบธุรกิจต้องดำเนินการตามหลักเกณฑ์อย่างน้อยดังต่อไปนี้(๑)ดำเนินการให้บริษัทในเครือมีหลักเกณฑ์ในการพิจารณาคัดเลือกผู้รับดำเนินการให้เป็นไปตามนโยบายซึ่งผู้ประกอบธุรกิจกำหนดไว้ตามข้อ๘ (๒)(๒)ดำเนินการให้บริษัทในเครือกำหนดสาระสำคัญในสัญญาให้เป็นไปตามที่กำหนดไว้ในข้อ ๑๘ รวมถึงข้อ๑๙ แล้วแต่กรณี และเพิ่มเติมข้อสัญญาที่มีสาระสำคัญดังต่อไปนี้ไว้ในสัญญาด้วย(ก)ให้ผู้ประกอบธุรกิจเป็นผู้รับประโยชน์ในงานที่บุคคลอื่นจะดำเนินการให้(ข)ให้ผู้ประกอบธุรกิจมีสิทธิเรียกร้องตามสัญญาจากผู้รับดำเนินการได้(๓)ตรวจสอบความถูกต้องของสัญญาให้เป็นไปตาม (๒) และจัดเก็บสำเนาสัญญาดังกล่าวให้ครบถ้วนและเป็นปัจจุบันโดยต้องจัดเก็บในลักษณะที่พร้อมให้สำนักงาน ก.ล.ต. เรียกดูหรือตรวจสอบได้โดยไม่ชักช้าข้อ๒๑ ให้ผู้ประกอบธุรกิจแจ้งรายละเอียดเกี่ยวกับการมอบหมายให้บุคคลอื่นเป็นผู้รับดำเนินการในงานที่เกี่ยวข้องกับการประกอบธุรกิจต่อสำนักงานก.ล.ต. ภายใน ๑๕ วันนับแต่วันที่มีการมอบหมายงานดังกล่าว และในกรณีที่มีการเปลี่ยนแปลงอย่างมีนัยสำคัญผู้ประกอบธุรกิจต้องแจ้งสำนักงาน ก.ล.ต. ภายใน ๑๕ วันนับแต่วันที่มีการเปลี่ยนแปลงดังกล่าวด้วยทั้งนี้ ตามแบบที่จัดไว้บนเว็บไซต์ของสำนักงานก.ล.ต. ในกรณีที่ผู้รับดำเนินการมอบหมายให้บุคคลอื่นเป็นผู้รับดำเนินการช่วงไม่ว่าจะมีการมอบหมายงานกันกี่ทอดก็ตาม ผู้ประกอบธุรกิจต้องแจ้งต่อสำนักงานก.ล.ต. ภายใน ๑๕ วันนับแต่วันที่มีการเริ่มการดำเนินการดังกล่าว ทั้งนี้ ตามแบบที่จัดไว้บนเว็บไซต์ของสำนักงานก.ล.ต. ข้อ๒๒ ผู้ประกอบธุรกิจต้องรายงานสรุปการมอบหมายให้บุคคลอื่นเป็นผู้รับดำเนินการในงานที่เกี่ยวข้องกับการประกอบธุรกิจที่ผ่านการพิจารณาจากคณะกรรมการของผู้ประกอบธุรกิจแล้วให้สำนักงาน ก.ล.ต. ทราบอย่างน้อยปีละ ๑ ครั้งประกาศ ณวันที่ ๒ ธันวาคม พ.ศ. ๒๕๖๓พิชิต อัคราทิตย์ประธานกรรมการคณะกรรมการกำกับหลักทรัพย์และตลาดหลักทรัพย์ธนบดี/จัดทำ๒๙ มกราคม ๒๕๖๔สุภาทิพย์/ตรวจ๔ กุมภาพันธ์๒๕๖๔[๑] ราชกิจจานุเบกษาเล่ม ๑๓๗/ตอนพิเศษ ๓๐๓ ง/หน้า ๖๓/๒๘ ธันวาคม ๒๕๖๓